Yohanes 9 (MADURA)\n1E bakto Isa alomampa, laju ngoladi badha oreng se buta molae lahir.\n2Ca’na red-moredda ka Isa, "Guru, aponapa oreng ka’issa’ me’ elahirragi buta? Se dusa ponapa aba’na dibi’, ponapa ebu otaba eppa’na?"\n3Dhabuna Isa, "Oreng rowa buta banne polana dusana dibi’ otabana dusana oreng towana, tape me’ olle oreng nangale’e kobasana Allah se alako e dhalem oreng buta jareya.\n4Mon gi’ seyang, ba’na kodu terros ngalakone lalakonna Salerana se ngotos Sengko’ reya. Are bakal malemma, ban tadha’ oreng settonga se bisa’a alalakon.\n5Saabidda Sengko’ badha e dunnya reya, Sengko’ terrangnga dunnya."\n6Saellana adhabu kantha jareya Isa laju aedu ka tana; eduna jareya egulek ban tana, laju ebuliddagi ka matana oreng se buta jareya,\n7sarta adhabu, "Kassa’ araop ka Taman Siloam." (Siloam artena "eotos"). Daddi oreng jareya entar araop ka taman buru. E bakto abali, matana la nangale’e.\n8Ga-tatanggana ban reng-oreng se sabellunna jareya nangale’e oreng jareya ngemmes, padha ngoca’, "Arowa gu ta’ oreng se biyasana toju’ ngemmes rowa, ta’ iya?"\n9Badha se ngoca’, "Iya, bendher." Tape badha pole se ngoca’, "Banne, oreng jareya coma merep oreng ngemmes se buta jarowa." Tape oreng jareya dibi’ ngoca’, "Lerres, kaula oreng ngemmes se buta ganeka."\n10"Baramma dha’-adha’na me’ ba’na pas nangale’e?" ca’na reng-oreng jareya ka oreng ngemmes gella’.\n11Saodda oreng jareya, "Oreng se anyama Isa ka’issa’ abadhi cellot sakone’, laju ebuliddagi ka tengal kaula sambi adhabu, ‘Kassa’ araop ka Taman Siloam.’ Kaula entar ka taman ganeka; e bakto araop ganeka kaula laju nengale."\n12"Badha e dhimma oreng jareya?" ca’na reng-oreng jareya. Saodda oreng ngemmes jareya, "Ta’ oneng."\n13E bakto Isa agulek tana bi’ eduna kaangguy mamella’ matana oreng se buta rowa teppa’na are Sabat. Daddi oreng se dha’-adha’na buta jareya egiba ka reng-oreng Farisi.\n15Reng-oreng Farisi jareya atanya baramma dha’-adha’na oreng jareya me’ pas nangale’e. Saodda oreng jareya, "Mata kaula ebulidi cellot, bi’ kaula eberse’e, kaula laju nengale."\n16Reng-oreng Farisi jareya badha se padha ngoca’, "Oreng se ngalakone jareya ta’ kera dhari Allah asalla, sabab oreng jareya ta’ marduli ka are Sabat." Tape se laen ngoca’, "Dhu e dhimma badha oreng se dusa ngalakone kaajiban se kantha reya?" Daddi reng-oreng Farisi jareya pas padha apadu.\n17Daddi reng-oreng Farisi jareya atanya ka oreng gella’, "Mon ca’na ba’na, oreng apa se mabaras ba’na sampe’ nangale’e jareya?" "Oreng ganeka nabbi," saodda oreng jareya.\n18Tape pin-pamimpin Yahudi jareya ta’ endha’ parcaja ja’ oreng jareya pajat buta sabellunna, ban sateya nangale’e. Daddi oreng towana laju eolok, esoro ka jadhiya,\n19pas etanyae, "Bendher reya ana’na ba’na, ya? Ca’na ba’na ana’na reya buta dhari dhalem tabu’. Baramma sateya me’ laju nangale’e?"\n20Eppa’ ban ebuna oreng jareya nyaot, "Lerres ka’dhinto’ ana’ abdina, se pajat buta dhari dhalem tabu’.\n21Namong abdina ta’ oneng kadi ponapa me’ laju nengale. Sapaneka jugan pasera se mabaras me’ kantos nangale’e, abdina ta’ oneng. Pareksane saos ka orengnga dibi’, sabab ana’ abdina ka’dhinto’ ampon dibasa; tanto oneng nyaot dibi’."\n22Eppa’ ban ebuna oreng jareya ngoca’ kantha jareya polana tako’ ka para pamimpin Yahudi jareya; sabab reng-oreng jareya la amopakat ja’ pa’-sapa’a se ngakone ja’ Isa jareya Rato Panyalamet, ta’ olle maso’ ka kennengnganna kabakteyan pole.\n23Daddi eppa’ ban ebuna oreng jareya ngoca’, "Pareksane saos ka orengnga dibi’, sabab ana’ abdina ka’dhinto’ ampon dibasa."\n24Oreng se asalla buta gella’ eolok pole bi’ reng-oreng Farisi jareya; oca’na, "Mara ba’na asompa ja’ ba’na acaca’a sabendherra. Sengko’ kabbi tao oreng jareya oreng se dusa."\n25"Abdina ta’ oneng ponapa oreng ganeka dusa ponapa bunten," ca’na oreng jareya, "se abdina oneng namong settong: gi’ dhimen abdina buta, samangken nengale."\n26Reng-oreng Farisi jareya pas ngoca’ ka oreng jareya, "Ba’na epabaramma bi’ oreng jarowa? Epabaramma ba’na me’ pas nangale’e?"\n27"Abdina ampon mator," ca’na oreng jareya, "panjennengngan ta’ kasokan meyarsa’agi. Aponapa me’ gi’ mareksane pole? Ponapa panjennengngan terro daddiya red-moredda jugan?"\n28Reng-oreng Farisi jareya apesowan, laju ngoca’, "Ba’na moredda; sengko’ banne!\n29Sengko’ moredda Mosa. Sengko’ tao ja’ Allah la abu-dhabu ka Mosa. Tape sengko’ ta’ tao dhari dhimma asalla oreng jareya."\n30Saodda oreng jareya, "Me’ ce’ anena! Panjennengngan ta’ ngagali dhari ka’dhimma asalla oreng ka’issa’, mangkana sareng oreng ka’issa’ abdina epabisa nangale’e.\n31Sadajana oreng oneng ja’ Allah ta’ kasokan meyarsa’agi oreng se dusa; se epeyarsa’agi namong oreng se hormat ka Salerana sareng ajalannagi sadajana kasokanna.\n32Ngabidi dunnya gi’ buru ecepta’agi gi’ ta’ oneng badha oreng mereng ja’ badha oreng mamella’ matana oreng se buta dhari tabu’.\n33Manabi oreng ka’issa’ banne dhari Allah asalla, oreng gapaneka ta’ kera bisa apa-ponapa."\n34Saodda reng-oreng Farisi gella’, "Apa? Ba’na se possa’ ban dusa dhari dhalem tabu’ ngajarana sengko’ kabbi?" Daddi molae dhari bakto jareya oreng jareya ta’ ebagi maso’ ka kennengnganna kabakteyan.\n35Isa meyarsa ja’ oreng se dha’-adha’na buta gella’ ta’ ebagi maso’ ka kennengnganna kabakteyan. Oreng jareya esare; saellana etemmo laju adhabu, "Apa ba’na parcaja ka Pottrana Manossa?"\n36Saodda oreng jareya, "Pasera oreng gapaneka, Guste? Ngereng abdina parenge oneng me’ olle abdina parcaja ka Salerana."\n37"Ba’na la nangale’e oreng jareya," ca’na dhabuna Isa, "iya areya oreng se sateya teppa’na abu-dhabu ban ba’na."\n38"Abdidalem parcaja, Guste," ca’na oreng jareya, laju asojud e ajunanna Isa.\n39Isa adhabu, "Sengko’ dhateng ka dunnya reya kaangguy ahakime, sopaja oreng se buta nangale’e, ban oreng se nangale’e me’ olle buta."\n40Reng-oreng Farisi se teppa’na badha e jadhiya badha se padha ngedhing Isa adhabu kantha jareya, laju padha atanya ka Isa, "Ponapa bi’ Sampeyan kaula eanggep buta jugan?"\n41Dhabuna Isa, "Ja’ sakenga ba’na buta, ba’na ta’ kera andhi’ dusa. Tape sabab ba’na ngoca’ ja’ ba’na ta’ buta, jareya artena ba’na gi’ dusa."